| Geológia Západných Karpát |
| --- |
| Zemplinikum |
| Morfotektonické členenie |
| Čelná karpatská priehlbina |
| Flyšové pásmo |
| Bradlové pásmo |
| Pásmo jadrových pohorí |
| Veporské pásmo |
| Gemerské pásmo |
| Meliatske pásmo |
| Bükkské pásmo |
| Bakonské pásmo |
| Zemplínske pásmo |
| Tektonické jednotkya rozhrania rôzneho rádu |
| Oravikum • Váhikum • Tatrikum • Subtatranské príkrovy • Čertovická línia • Fatrikum • Veporikum • Lubenícko-margecianska línia • Gemerikum • Hronikum • Rožňavská línia • Silicikum • Meliatikum • Turnaikum • Bükkikum • Transdanubikum • Zemplinikum |
| Paleogeografické termíny |
| Valaiský oceán |
| Čorštynská elevácia |
| Váhický oceán |
| Alcapa |
| Meliatsko-halstattský oceán |
| Pozri aj Geovedný portál |

**Zemplinikum** niekedy tiež označované ako **Zemplínsky ostrov** je tektonická jednotka neistého zaradenia vystupujúca spod neogénnych hornín v juhozápadnej časti Východoslovenskej nížiny a v Zemplínskych vrchoch.

Pri kúpeľoch Byšta vystupujú v oblasti o rozlohe asi 5 km x 3 km kryštalinické horniny tvorené z vysokostupňových metamorfitov, dvojsľudových a biotitických pararúl, ortorúl, svorov, amfibolitov a migmatitov. V minulosti sa na základe rádiometrických meraní predpokladalo, že ide o najstaršie horniny preukázané v oblasti Západných Karpát. Ich vek bol určený ako vrchné proterozoikum. Dnes sú tieto údaje všeobecne spochybňované, iné údaje totiž poukazujú na mladší hercýnsky vek (338 – 308 Ma).

Sedimentárne sekvencie nasadajúce na kryštalinikum tzv. zemplínsky permokarbón, tvoria do 2 500 m hrubé súvrstvia litostratigraficky pomenované ako cejkovská skupina. Nad nimi sa nachádzajú mezozoické horniny, pieskovce a karbonáty, ktorých tektonická príslušnosť je diskutabilná, keďže sa navyše predpokladá, že na kryštaliniku ležia diskordantne ako príkrov, ktorý má opačný zmysel pohybu ako ostatné jednotky Západných Karpát.

Na základe podobnosti s rôznymi okolitými jednotkami zemplinikum rôzni autori radia k iným tektonickým oblastiam, jej tektonické zaradenie však nie je uspokojivo doriešené. Časť autorov ho radí na základe podobnosti k veporiku (chýba však alpínsky metamorfný postih), iní poukazujú na podobnosť s podložím maďarského pohoria Mecsek, či ako súčasť teranu Tisia, keďže javí podobné znaky ako celky v Maďarskom pohorí Mecsek. Podľa ďalších koncepcií by mohlo byť zemplinikum súčasťou gemerika, prípadne východoeurópskej platformy.

Označenie *Zemplinikum* je odvodené od výskytu v oblasti Zemplínskych vrchov.

Litológia
---------

Obalové jednotky zemplínskeho kryštalinika sú označované ako cejkovská skupina. Tieto horniny sú karbónskeho a permského veku, prevažne kontinentálneho vývoja. Spodnú časť formácie tvoria pieskovce, zlepence a fylity s tenkými slojmi antracitu. Rozlíšiteľné sú dva karbónske sedimentačné cykly, oba obsahujúce ryolity a ich pyroklastiká. Nad nimi sa nachádzajú permské ílovité bridlice, zlepence a pieskovce, tiež s polohami kyslých vulkanitov.

Druhohorné súvrstvia sú zachované len v juhovýchodnej časti zemplinika, pri Ladmovciach a Černochove. Sú to triasové pieskovce, vápence a dolomity. Po okrajoch miestami aj andezity a ryolity, prípadne ich tufy.

Severne od zemplinika sa podloží Východoslovenskej panvy nachádza iňačovská jednotka, osobitého vývoja.

Referencie
----------

1. 1 2  FARYAD, Shah Wali. *Metamorphic Map and Database of Carpatho-Balkan-Dinaride Area* [online]. met-map.uni-goettingen.de, 2002, [cit. 2009-05-16]. Dostupné online.
2. 1 2  Vladár, J. a kolektív, 1982: *Encyklopédia Slovenska VI. zväzok T - Ž.* Veda, Bratislava, 774 s.
3. 1 2  Vozárová, A. Vozár, J. 1988: *Late paleozoic in Western Carpathians. Mladšie paleozoikum v Západných Karpatoch.* Geologický ústav Dionýza Štúra, Bratislava, 303 s.
4. 1 2  Hók, J. Kahan, Š. Aubrecht, R. 2001: *Geológia Slovenska.* Univerzita Komenského, Bratislava, 43 s.
5. ↑  Krist, E. Korikovskij, S.P. Putiš, M. Janák, M. Faryad, S.W, 1992; Geology and petrology of metamorphic rocks of the Western Carpathian crystalline complexes. Comenius University Press, Bratislava, 324 s.
6. 1 2  Maheľ, M. 1986: *Geologická stavba československých Karpát / Paleoalpínske jednotky 1.* Veda, Bratislava, 503 s.
7. ↑  Mišík, M. Chlupáč, I. Cicha, I. 1984. *Historická a stratigrafická geológia.* SPN, Bratislava, 541 s.

|  |  |
| --- | --- |
| Portal | Portál vedy o Zemi |